Musikk IV: Musikalsk leiing og ensemblekunnskap (30 stp)

Innleiing

Studiet i musikalsk leiing og ensemblekunnskap består av to emne. Mus B204 er på 10 studiepoeng og fokuserer på dei allmenne kompositoriske og arrangørmessige sidene ved å driva ensembleverksemd enten dette gjeld korps, kor, band eller spelmannslag. Mus B205 er på 20 studiepoeng og legg vekt på allmenn leiaropplæring for musikalsk verksemd og praksis i eller med eige ensemble. For å ta desse emna må studentane vera aktive i ei eller anna form for musikalsk ensemble ved HSH eller som musikalske leiarar i musikklivet elles. I ensemblet studenten er med i, må det leggjast til rette for at ensemblet kan fungera som øvingsarena for studentane både med tanke på komposisjonar, musikalske arrangement, tilrettelegging av øving og konsertar og leiingspraksis. Musikkseksjonen vil medverka til å avtala og leggja til rette for slike ordningar. I studiet vil studentane få tilbod om instrumental/song undervising. Denne delen av studiet skal også knytast inn mot arbeidet med komponering, arrangering og ensemblekunnskap. 

Emne Mus B204 Komponering og arrangering for ensemble (10 stp)

Innhald og organisering

Mus B204 har som mål å gje studentane grunnleggjande erfaring med komposisjon og arrangering. Dette vil omfatta ei rekkje tema som er lista opp nedanfor. Eit viktig siktemål i studiet er å gjera studentane godt kjende med ulike IKT-verkty som kan brukast i arbeidet med å komponera så vel som å leggja til rette musikalsk stoff på ein måte som er tenleg for det ensemblet ein arbeider med. Emnet omfattar følgjande tema:

· Grunnleggjande komposisjons og satslære

· Anvendt musikkteori og høyrelære

· Arrangering for ulike typar ensemble og sjangrar

· IKT-verkty for komposisjon og arrangering og innføring i studioarbeid

· Komposisjon, arrangering og formidlingsteori

· Utarbeiding av eigne komposisjonar og arrangement

· Pedagogisk arrangering

Studentane vi få undervising og rettleiing gjennom heile studieåret. Dei må rekna med å gjennomføra eit stort antal mindre øvingsoppgåver knytt til nokre av temaene ovanfor, og arbeid med komposisjonar og arrangement krev at ein set av tid til eige arbeid. 

Vurdering

Grunnlaget for godkjenning og vurdering byggjer i hovudsak på aktiv deltaking og mappevurdering. 

For å få godkjent emnet må studentane ha levert inn og fått godkjent pålagde oppgåver. Større arbeid skal leggjast i ei arbeidsmappe som må godkjennast av ansvarleg faglærar. Nærare retningslinjer for innhaldet i mappa blir utarbeidd i lys av den einskilde studenten si tilknytning til ensemble, sjanger eller andre relevante faktorar.

Sluttvurdering for Emne B204

Studentane vel sjølve ut to arbeid som skal vurderast med gradert karakter. Karakter vert fastsett på grunnlag av kvaliteten på arbeida.

Litteratur og læremiddel

Pensum er på ca. 300 sider eller tilsvarande (CD-rom, lyttedøme, video, etc. kan også vera litteratur) og blir spesifisert av ansvarleg faglærar.

Emne Mus B205 Ensemblepraksis (20 stp)

Innhald og organisering.

Mus B205 har som eit viktig siktemål å utvikla studenten sin kompetanse for å medverka i, leia og leggja til rette for god musikalsk kvalitet i musikkensemble av ulikt slag. Studiet vil leggja vekt på ei allmenn tilnærming til ensembleverksemd, både ved å engasjera studentane i praksis i ulike former for ensembleverksemd, og ved å samanlikna og drøftea ulike former for slik verksemd, t.d. korps, kor, band og spelmannslag.

Emnet omfattar også undervising på hovudinstrument, særleg med sikte på ensemblepraksis.

Ein viktig del av studietida vil studentane bruka til å skaffa seg god ensembleerfaring, både internt på HSH og ved deltaking i ensemble i musikklivet elles. Høveleg ensemble- og instrumentsamansetning er eit viktig kriterium for opptak av studentar til studiet. Studentar som ynskjer å velja ensemble utanfor HSH som arena for ensemblepraksis, må få dette godkjent av musikkseksjonen før studiestart. 

Studiet inneber at studentar både må arbeida i faste ensemble, klassesamspel og grupper som er lausare samansett.

Studentane skal også utarbeida ein lyttevegvisar med musikkdøme og fagleg og didaktisk stoff knytt til ensembletypen dei arbeider mest med. Rammene for lyttevegvisaren blir gitt i undervising og gjennom oppgåver, og kan utarbeidast individuelt eller i gruppe. 

Emnet omfattar følgjande emne:
- Formidlingsteori

- Musikalsk leiing og instruksjon i ensemble

- Musikalsk utforming, tolking og interpretasjon i ensemble

- Musikklytting og analyse av andre sin ensemblepraksis

- Konsertarrangering og konsertproduksjon

- Repertoarkunnskap for eige ensemble

- Gehørsbasert og notebasert ensemblepraksis

- Ensemblepraksis og studioinnspelingar

Vurdering

Grunnlaget for godkjenning og vurdering byggjer i hovudsak på aktiv deltaking og mappevurdering. 

For å få godkjent emnet må studentane ha gjennomført/produsert/arrangert eit visst antal konsertar og dei må ha fått godkjent pålagde oppgåver. Større arbeid skal dokumenterast (video) i ei arbeidsmappe som må godkjennast av ansvarleg faglærar. Nærare retningslinjer for innhaldet i mappa blir utarbeidd i lys av den einskilde studenten sitt arbeid med ensemble, sjanger og andre relevante tilhøve. Eit av arbeida knytt til studenten sitt faste ensemble skal vurderast med gradert karakter (presentasjonsmappe- intern sensur). Denne karakteren tel 30 % av samla karakter i Mus B205.

Munnleg eksamen

· Framføring av eit spel/songprogram på 20 minutt med utdrag av repertoaret som studentane har arbeidd med. Gruppevurdering

· Framlegging av lyttevegvisar. Studenten skal i samtale gjera greie for korleis arbeidet har utvikla seg og kunna samtala om pensum. Individuell vurdering

Gradert karakter som tel 70% av samla emnekarakter ( Mus B205).

Litteratur og læremiddel

Pensum er på ca. 600 sider eller tilsvarande (CD-rom, lyttedøme, video, etc. kan også vera litteratur) og blir spesifisert av ansvarleg faglærar.

